กรมควบคุมโรค แนะธนาคารทั่วประเทศ ยึดหลักปฏิบัติ 6 ประการ ป้องกันโควิด-19
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า ธนาคารเป็นสถานที่ที่มีความจำเป็นในการทำธุรกรรมทางการเงินของประชาชน แม้ขณะนี้ส่วนใหญ่จะเปิดให้บริการผ่านช่องทางออนไลน์ หรือ E-banking แล้ว แต่ยังมีลูกค้าบางส่วนเดินทางเข้าไปรับบริการที่สำนักงานสาขา ซึ่งกลุ่มลูกค้ามีหลากหลาย เช่น ผู้สูงอายุ คนวัยทำงาน ชาวต่างชาติ รวมทั้งฝ่ายผู้ปฏิบัติงาน เช่น พนักงานธนาคาร เจ้าหน้าที่รักษาความปลอดภัยและยังมีแหล่งที่อาจสะสมเชื้อไวรัสโควิด-19 เช่น ธนบัตร เหรียญต่างๆ อาจเป็นตัวกลางรับและแพร่เชื้อโควิด-19 ได้ จากการเก็บข้อมูลของกองระบาดวิทยา กรมควบคุมโรค ตั้งแต่ช่วงเดือนเมษายน  2564 จนถึงปัจจุบัน พบสาเหตุการติดเชื้อไวรัสโควิด-19 ส่วนหนึ่งมาจากการสัมผัส โดยเฉพาะการใช้สิ่งของร่วมกัน อีกทั้งธนาคาร เป็นสถานที่ลักษณะพื้นที่ปิด ใช้เครื่องปรับอากาศ อากาศไม่ถ่ายเท ดังนั้นเพื่อสร้างความปลอดภัยทั้งลูกค้าและพนักงานของธนาคารทุกแห่ง หากสามารถเพิ่มระบบการลงทะเบียนเพื่อให้ลูกค้า จองคิวบริการเบิก-ถอนล่วงหน้า จะเป็นการดีมาก จัดเวลาบริการให้เหลื่อมเวลากัน เพื่อลดความแออัด ลดสัมผัสขณะนั่งรอคิวรับบริการ มาตรการความปลอดภัยที่ทุกธนาคารต้องดำเนินการเข้มงวดสูงสุดคือ ข้อแนะนำให้ปฏิบัติ 6 ประการ ได้แก่ จัดให้มีการคัดกรองอุณหภูมิเบื้องต้นของทั้งพนักงานและลูกค้า  ทำความสะอาดวัสดุ อุปกรณ์ พื้นที่ที่มีการสัมผัสร่วมอย่างสม่ำเสมอ เช่น เคาน์เตอร์ ที่นั่ง ที่กดบัตรคิว กำหนดบริเวณสำหรับให้ลูกค้ารอคิว จำกัดจำนวนลูกค้า จัดแถว หรือที่นั่งคอย ไม่ชิดกันเกินไป และควรมีฉากใสกั้นระหว่างลูกค้าและพนักงานธนาคาร เจ้าหน้าที่ธนาคารทุกคน ต้องสวมหน้ากากอนามัย 100% ล้างมือด้วยเจลหรือสเปรย์แอลกอฮอล์ 70% ก่อนและหลังให้บริการลูกค้า มีระบบการรายงานติดตามสุขภาพของพนักงานทุกวัน และดูแลให้ประชาชนที่เข้าไปใช้บริการ ขอให้ปฏิบัติตามมาตรการป้องกันการติดเชื้ออย่างสูงสุด